蜀士
作者：蘇舜欽
朝代：宋

paragraphs: 蜀國天下險，奇怪生中間。
有士賈其姓，抱材東入關。
獻冊叩諫鼓，其言蔚可觀。
願以微賤軀，一得至上前。
掉舌滅西寇，畫地收幽燕。
且云太平久，兵戰無人言。
臣嘗學其法，自集數百篇。
治亂與成敗，密然不可刪。
三獻輒罷去，志屈心悲酸。
將相門戶深，欲往復見攔。
負販冒日熱，引重衝雪寒。
羈苦輦轂下，以圖晨夕餐。
如此三歲餘，夜夜抱膝歎。
義者或賑給，遂復歸巴川。
嗟乎區宇大，此徒亦已緐。
城市與巖穴，隱默孰辨旃。
幸得出自鬻，何惜置末班。
吾相柄天下，處事當幾先。
古之設爵位，蓋欲英雄躔。
次第立名級，不使智慮閑。
稍有才器者，必以祿仕牽。
所患在不出，既出那棄捐。
放蛟入大水，軀虎還深山。
失一故無害，其類莫可攀。